Úrad vlády  SR	Na rokovanie vlády SR
Sekcia hospodárskej politiky	dňa 20.6. 2001
	k číslu: 4241/2001
		k bodu: 10

S t a n o v i s k o

k Analýze účinnosti a pôsobenia súčasného systému orgánov trhového dozoru a
 Návrhu legislatívneho zámeru zákona o integrácii kontroly na trhu
Druhé nové znenie
___________________________________________________________________________

	I.

Materiál predkladá minister hospodárstva SR na základe bodu C.48 uznesenia vlády SR č.694 z 30.augusta 2000. Obsahuje návrh uznesenia, predkladaciu správu, materiál, prílohy, vyhodnotenie medzirezortného pripomienkového konania, návrh komuniké.

Zámerom predloženého návrhu je vytvoriť vecné, legislatívne a inštitucionálne predpoklady pre integráciu a zefektívnenie kontroly na vnútornom trhu.

		II.

Po posúdení výsledkov medzirezortného pripomienkového konania je možné konštatovať, že predložené druhé, nové znenie návrhu v dostatočnej miere reflektuje vznesené zásadné pripomienky dotknutých rezortov. Materiál je predkladaný na rokovanie vlády bez  rozporov. 

		III. 

Návrh reaguje na požiadavku vyplývajúcu z Auditu súladu činností a financovania ústredných orgánov štátnej správy a organizácií v okruhu ich pôsobnosti (ďalej „Audit“), ktorá poukázala na potrebu zmeny štruktúry orgánov kontroly na trhu.

Výsledky analýzy účinnosti a pôsobenia súčasného systému orgánov trhového dozoru, ktorú vypracovalo ministerstvo hospodárstva a stanoviská dotknutých rezortov poukázali na neodôvodnenosť a neprijateľnosť pôvodne navrhovaného ( a Auditom odporúčaného ) riešenia – sústrediť pôsobnosť kontroly na trhu len do jedného integrovaného kontrolného orgánu. 

Predložený návrh je kompromisným riešením. Jeho podstatou je kompetenčné  oddelenie potravinového dozoru (vytvorením orgánu potravinového dozoru) od výkonu kontroly na trhu v ochrane spotrebiteľa (vytvorením integrovaného orgánu kontroly na trhu v ochrane spotrebiteľa) pri súčasnom zabezpečení vzájomnej spolupráce a koordinácie kontrolných činností. Pôsobnosť špecializovaných orgánov dozoru (Národný inšpektorát práce,  Puncový úrad,...) zostane naďalej zachovaná.

V súvislosti s pomenovaním „integrovaný orgán kontroly na trhu v ochrane spotrebiteľa“ dávame do pozornosti  neprijateľnosť  slovného spojenia „v ochrane spotrebiteľa“ z jazykového hľadiska a odporúčame nahradiť ho vhodnejším spojením  napr. „ v záležitostiach ochrany spotrebiteľa“.

Predložené druhé, nové znenie návrhu je spracované v súlade so závermi a odporúčaniami Porady ekonomických ministrov vlády SR (PEM) zo dňa 15. januára 2000. PEM nové znenie návrhu prerokovala 23.apríla 2000 a odporučila vláde návrh schváliť.

Legislatívna rada vlády SR na rokovaní dňa 15.5.2001 vyjadrila súhlas so stanoviskom PEM k ekonomickým aspektom návrhu a  súhlasila s návrhom legislatívneho postupu.

Nedostatkom dokumentu je skutočnosť, že neobsahuje vyhodnotenie dopadov na zamestnanosť a nekvantifikuje odôvodnené požiadavky na štátny rozpočet v nadväznosti na východiská štátneho rozpočtu na rok 2002. Niektoré parciálne kvantifikácie uvádzané v prílohe č.2 sú skôr ilustratívne.

V návrhu uznesenia vlády odporúčame tieto formálne úpravy:

-	v bode A.1.  doplniť do textu spojku „a“:  
„  Analýzu účinnosti a pôsobenia súčasného systému orgánov trhového dozoru                  a  Návrh legislatívneho zámeru zákona o integrácii kontroly na trhu““ ,
- v bodoch C.1., C.2. slovo „spracovať“ nahradiť sémanticky správnym slovom „vypracovať“ a   úlohy C.1. a C.2.  formulovať takto:
C.1.  „vypracovať návrh zákona o integrovanom orgáne kontroly na trhu v záležitostiach ochrany spotrebiteľa“ 
C.2.      „vypracovať návrh zákona o orgáne potravinového dozoru“.  

Záver:   Odporúčame vláde  predložený návrh schváliť.

Bratislava  18.6.2001